News archive - June-2010
Agri-besighede 'vrees vervolging'
Sinvoller maniere as swaar boetes bestaan om onmededingende gedrag ’n nekslag toe te dien, sê mnr. Schalk Pienaar, nuwe voorsitter van die Landboubesigheidskamer (LBK) en uitvoerende hoof van die agri-maatskappy, Suidwes.
Die vrees vir vervolging waarmee landbou-ondernemings deesdae elke saketransaksie aanpak, was nooit die bedoeling van die Wet op Mededinging (Wet 89 van 1998) nie, sê hy.
Pienaar sê die Mededingingskommissie se swaar boetes en die indruk dat vervolging amper obsessief nagejaag word, laat die vraag ontstaan of Suid-Afrika se ondernemings kan groei en presteer omdat elke transaksie met buitengewone omsigtigheid gehanteer word.
28.06.2010 / Agbiz in the news
24.06.2010 / Agbiz in the news
Sweepslag van resessie gaan landbou nou eers tref
Die landbou gaan die uitwerking van die wêreldwye resessie nou eers begin voel, sê prof. Johan Willemse, voorsitter van die departement landbou-ekonomie aan die Universiteit van die Vrystaat.
“Ek dink die landbou se moeilikheid lê nog voor. Die sweepslag van die resessie gaan die landbou in die volgende jaar begin tref,” het hy op die Landboubesigheidskamer se kongres op Somerset-Wes gesê.
Soos in die verlede, kan Suid-Afrika nie gebeure in die res van die wêreld ignoreer nie. Waar dit hoofsaaklik banke en maatskappye was wat in 2007 en 2008 bankrot gespeel het, het ’n tweede skokgolf, waarin lande bankrot kan gaan, die wêreld begin tref. Die probleem vir die Suid-Afrikaanse landbou is dat talle van die lande wat probleme kan ondervind, in Europa is. Europa is die eindbestemming van sowat 40% van Suid-Afrika se landbouprodukte wat uitgevoer word.
Willemse sê ’n jaar of wat gelede was die algemene wysheid nog dat regerings die oplossing vir die finansiële krisis is, maar nou word daar gemeen dat regerings veral ten opsigte van skuld eerder die probleem is. Boonop is die verwagting dat staatskuld in verskeie ontwikkelde lande verder gaan toeneem. In daardie verband vaar ontluikende ekonomieë aansienlik beter.
18.06.2010 / Agbiz in the news
Boetes ruk handuit, sê Willemse
Die Mededingingskommissie se pogings om te verseker dat mededingendheid in die landbou gehandhaaf word, is besig om handuit te ruk, meen prof. Johan Willemse, voorsitter van die departement landbou-ekonomie aan die Universiteit van die Vrystaat.
Hy het op die Landboubesigheidskamer (LBK) se kongres op Somerset-Wes gesê die groot boetes wat maatskappye opgelê word, bring die verspreiding en insameling van inligting, wat noodsaaklik vir die funksionering van die mark is, tot stilstand. Hy meen dit kan daartoe lei dat belegging in die landbou in die slag bly.